১৪ই আগষ্ট, ১৯৪৭। অনেক ত্যাগ অনেক রক্ত আর অনেক সংগ্রামের পথ ধরে বিশ্ব মানচিত্রে স্থান করে নিল পাকিস্তান। সেদিন আমার মনে হয়েছিল কত পথ অতিক্রম করে, কত আঁধার রাতের সীমানা পেরিয়ে, কত তিতুমীরের শাহাদাত, কত ফকীর মজনু ও শমশের গাজীর সংগ্রাম... ১৮৫৭ সালের আজাদী আন্দোলন, জাস্টিস আমীর আলী ও নওয়াব আব্দুল লতীফের বুদ্ধিবৃত্তিক সাধনা; খেলাফত আন্দোলনের পথ ধরে অবশেষে মুসলিম হোমল্যান্ডের স্বপ্ন বাস্তবায়িত হল। আমরা পেলাম আজাদ ওয়াতান, স্বাধীন পাকিস্তান। ১৪ই আগস্টের ক’দিন পূর্বেই আমি আর সালাউদ্দিন র‌্যাংঙ্কিন ষ্ট্রীটের মাড়োয়ারী ব্যবসায়ীর বিসি নান নামের দোকান থেকে কাপড় কিনে পাকিস্তানের পতাকা বানানো শুরু করি এবং বিভিন্ন স্থানে সরবরাহ করি যাতে ১৪ই আগষ্ট সকালের মধ্যে পুরো ঢাকা পাকিস্তানের পতাকায় পতাকায় সুশোভিত হয়।